Opsummering: Juni, juli & august
Posted by readerswall.dk on sep 1, 2015 in Månedlig opsummering | 6 comments
Da jeg den første juni fejrede, at vi netop var gået ind i sommermånederne, var jeg sikker på, at netop disse måneder var dem, jeg ville læse aller flest bøger i. Jeg havde forberedt en liste med 30 bøger, jeg gerne ville have læst inden den første september. I dag er dagen så kommet, og jeg har fået læst 11 bøger. Ikke i august, men i hele sommeren. Jeg læste tre bøger i juni, to i juli og 6 i august. Det er derfor også tydeligt at se, at jeg på ingen måde har fået læst de bøger, jeg havde regnet med. Der er sket en del forandringer i privatlivet, hvilket bl.a. involverer tomme bogreoler og et hav af flyttekasser fyldt med litterære skatte. Læselysten er ved at vende tilbage, men ellers har sommeren ikke rigtigt være indbegrebet af den læseglæde, jeg havde glædet mig til at byde velkommen.
Den første bog jeg læste var “Eleanor & Park” af Rainbow Rowell. Jeg tror, jeg var ved at være den eneste bogblogger, der ikke havde læst den, og derfor var jeg meget spændt. Desværre endte bogen med at skuffe mig temmelig meget. Især havde jeg svært ved at acceptere Eleanors spøjse og opmærksomhedskrævende opførsel. Den anden bog jeg læste var “The Handmaid’s Tale” af Margaret Atwood. I starten skulle jeg lige vænne mig til det dystopiske univers, men derefter faldt handlingen hurtigt i min smag. Bogen lægger op til en stor kulturel diskussion, og jeg ville næsten ønske, at jeg havde læst bogen på min studie, så jeg kunne komme mere i dybden med dens store symbolik. Den sidste bog jeg læste i juni, var “Den hvide pige” af Jon Rex Laugen. Jeg elskede den første bog i serien, men jeg endte faktisk med at elske denne her endnu mere. Hold nu op, hvor jeg glæder mig til den næste!
Den første for jeg læste i juli var “Fragile Things” af Neil Gaiman. Det er en novellesamling, og derfor var bogen også perfekt til min sporadiske læsetid i juli. Jeg kunne lide rigtig mange af novellerne, og jeg må indrømme, at jeg efterhånden tror det er svært at blive skuffet over Gaiman. Den anden og sidste bog jeg læste i juli var krimiromanen “Kaos” af Poul Erik Larsson. Da jeg sidste år læste “Skyggemanden” var jeg virkelig positivt overrasket, og jeg havde derfor også set frem til at læse den. Desværre var den ikke helt så god som dens forgænger. Der skal efterhånden meget til at skille sig ud fra alle de mange andre krimiromaner på markedet, og det lykkedes ikke helt for denne bog.
Jeg startede august med at læse “Døde mænd” af Matte Glargaard. Jeg var skeptisk, da jeg fik bogen tilsendt som anmeldereksemplar, men da jeg kom et par sider ind i romanen, gik det op for mig, hvor smukt den var skrevet, og hvor medrivende den var. Jeg kan klart anbefale bogen. Den næste bog jeg læste var i en helt anden boldgade. “Persuasion” af Jane Austen er blandt mine favoritklassikere, og den hører derfor også blandt de foretrukne genlæsninger i sommerperioden. Jeg nyder et gensyn med bogens ironiske karakterer, og samtidig har bogen også givet mig lyst til at genlæse Austens andre romaner. Den tredje bog jeg læste var “The year of the Shadows” af Claire Legrand. Jeg elskede hendes “The Cavendish Home for Boys and Girls”, og derfor havde jeg også store forhåbninger til denne smukke bog. Jeg endte heldigvis med at elske den, og det er uden tvivl en af de bedste børnebøger / YA jeg har læst i år. Jeg elskede karaktererne, samt de mange skjulte moraler der gemmer sig bag deres handlinger. Det er det, der gør børnebøger så lærerige. “Smagen af Honning” blev den næste bog jeg læste, og endnu en gang må jeg indrømme, at jeg skulede meget skeptisk til bogens lidt småkedelige udseende. Intet ved bogen virkede specielt interessant, men titlen og dens få sideantal fik mig dog alligevel til at give bogen en chance. Det er ikke en af de bedste bøger jeg har læst, men inden for det danske marked, synes jeg helt klart den fortjener alt det opmærksomhed, den kan få. “The Thirteenth Tale” derimod, er helt klart en af de bedste bøger, jeg har læst. Den er utrolig flot skrevet, og historien er helt ekstremt medrivende. Den gemmer på så mange smukke citater, at det næsten bliver overvældende, og samtidig er det nervepirrende plot ikke til at løsrive sig fra. Jeg er helt klart ikke færdig med at læse Diane Setterfield. Den sidste bog jeg læste i august, var “Hollow City” af Ransom Riggs. Bogen er nummer to i en serie, jeg længe har planlagt at færdiglæse. Desværre har det krævet et lille tilløb, da de sidste bøger i serien ikke har fået nær så gode anmeldelser, som den første. I mit tilfælde er dette dog også en lærestreg om, at man ikke altid skal lytte til andres meninger. I hvert fald skal de ikke dominere. Jeg elskede denne to’er næsten ligeså meget som den første, og nu kan jeg ikke vente med at få fingerene i den sidste bog i serien.
Har I fået læst alle de bøger I havde planlagt at læse over sommeren? Har jeres sommer budt på nogle interessante læseoplevelser ?